کاکتیہ خاندان

کاکتّیہ خاندان ( کاکتی وَمشَمُ) تیلگو حاکم خاندان تھا جس نے بارھویں سے چودھویں صدی عیسوی کے درمیان موجودہ بھارت کے مشرقی دکن کے بیشتر حصے پر حکومت کی۔ ان کی سلطنت میں آج کے تلنگانہ اور آندھرا پردیش کے بیشتر علاقے شامل تھے نیز مشرقی کرناٹک، شمالی تمل ناڈو اور جنوبی اڈیشا کے کچھ حصے بھی ان کے زیر نگیں تھے۔ ان کا دار الحکومت اورُگلّو تھا، جسے آج ورنگل کہا جاتا ہے۔

ابتدائی کاکتیہ حکمرانوں نے تقریباً دو صدیوں تک راشٹر کوٹوں اور مغربی چالوکیوں کے ماتحت جاگیردار کے طور پر خدمت انجام دی۔ انھوں نے 1163ء میں پرتاپ رُدر اول کے دور میں تلنگانہ کے علاقے میں دیگر چالوکیہ ما تحتوں کو زیر کر کے خود مختاری حاصل کی۔ گنپتی دیو (حکومت: 1199ء تا 1262ء) نے 1230ء کی دہائی میں کاکتیہ حدود میں نمایاں وسعت پیدا کی اور دریائے گوداوری اور دریائے کرشنا کے نچلے ڈیلٹا کے تیلگو بولنے والے علاقوں کو اپنے زیر اقتدار لائے۔ گنپتی دیو کے بعد رُدرما دیوی (1262ء تا 1289ء) نے اقتدار سنبھالا، جو ہندوستانی تاریخ کی چند نایاب ملکہ حکمرانوں میں سے ایک تھیں۔ مارکو پولو، جنھوں نے 1289ء تا 1293ء کے درمیان ہندوستان کا سفر کیا، نے رُدرما دیوی کی حکومت اور ان کے کردار کو نہایت تعریف کے ساتھ بیان کیا۔ انھوں نے دیوگیری کے یادو (سیونا) حکمرانوں کے حملوں کو کامیابی سے پسپا کیا۔

1303ء میں دہلی سلطنت کے سلطان علاء الدین خلجی نے کاکتیہ سلطنت پر حملہ کیا لیکن یہ مہم ترکوں کے لیے تباہ کن ثابت ہوئی۔ تاہم 1310ء میں ورنگل کے کامیاب محاصرے کے بعد پرتاپ رُدر دوم کو دہلی کے لیے سالانہ خراج ادا کرنے پر مجبور ہونا پڑا۔ 1323ء میں محمد بن تغلق (اولُغ خان) کے ایک اور حملے کے دوران کاکتیہ فوج نے سخت مزاحمت کی مگر بالآخر شکست کھائی۔ کاکتیہ سلطنت کے زوال کے بعد غیر ملکی حکمرانوں کے زیر اقتدار کچھ عرصے تک انتشار اور بے امنی کا دور رہا یہاں تک کہ موسُنوری نایَکوں نے مختلف تیلگو قبائل کو متحد کیا اور ورنگل کو دہلی سلطنت سے آزاد کرایا۔

 حوالہ جات 

زمرہ:ہندوستان کی سلطنتیں اور مملکتیں
زمرہ:تاریخ تلنگانہ
زمرہ:تیلگو شخصیات
زمرہ:کاکتیا خاندان
زمرہ:ہندوستان میں بارہویں صدی کی تاسیسات
زمرہ:ہندوستانی شاہی سلاسل
زمرہ:1163ء میں قائم ہونے والے ممالک اور علاقے